Mokonyane na Luthuli-huis ontplooiNomvula Mokonyane. Foto: Siphelele Dludla/ANA Nomvula Mokonyane, minister van omgewingsake, is na Luthuli-huis ontplooi, het die regerende party aangekondig. Dit kom nadat Mokonyane die pos van voorsitter van komitees in die parlement van die hand gewys het. Volgens Pule Mabe, woordvoerder van die ANC, het Mokonyane aan die party gesê weens familieverpligtinge en die feit dat sy tans rou, sal sy nie in staat wees om haar pligte getrou en toegewyd na te kom nie. “Die ANC sal comrade Nomvula gevolglik na sy hoofkwartier by Luthuli-huis herontplooi.” Mokonyane word tans van omvattende korrupsie beskuldig voor die Zondo-kommissie. Pres. Cyril Ramaphosa het ook vroeër aangekondig dat adj.pres. David Mabuza versoek het dat sy beëdiging as lid van die parlement uitgestel word. Mabuza het die versoek gerig ná ŉ verslag van die ANC se integriteitskommissie bewerings bevat het dat hy die ANC se aansien en integriteit skade berokken het. Daar word berig dat hy ook moontlik na Luthuli-huis ontplooi kan word.